Guvernul intervine în scandalul privind eliminarea produselor românești de pe rafturile marilor magazine, după plafonarea adaosului comercial la o serie dintre acestea.
Ministrul Agriculturii, Florin Barbu, anunță că executivul condus de șeful PSD Marcel Ciolacu va impune plafonarea adaosului comercial la toate produsele românești.
O dezbatere în urma scandalurilor privind eliminarea produselor românești, cum ar fi înghețata de la Teleorman sau magiunul de Topoloveni, de pe rafturile unor mari retaileri a fost organizată de Comisia pentru cercetarea abuzurilor, combaterea corupției și petiții din Senat. Deși au fost invitați, reprezentanții supermarketurilor nu au participat.
„Noi reprezentăm aici în Parlament exact cetățenii României, care sunt și consumatori. Anul trecut am avut o creștere de 21% la decesele din cauza cancerului de colon.
Înghițim tot felul de produse de calitate îndoielnică, ca să nu mai vorbim de faptul că la unele din aceste produse au acces și copiii.
Ei astăzi au sfidat Parlamentul României și eu cred că acesta este rodul unor înțelegeri între ei de a nu veni!”, a declarat senatorul PSD, Dănuț Cristescu, potrivit unui comunicat al formațiunii politice.
Ulterior, reprezentanții retailerilor au motivat că n-ar fi știut de ședința comisiei din Senat. „După aproximativ două ore de dezbateri, senatorii au decis să trimită fiecărui mare retailer o serie de întrebări, urmând să fie apoi invitați la o ședință ulterioară.
Aceasta este a doua reunire a Comisiei pe această temă, la prima întâlnire discuțiile s-au purtat cu oficialii Consiliului Concurenței”, mai precizează sursa citată.
Scandalurile legate de produsele românești au apărut după ce o înghețată produsă la Teleorman a fost delistată de 7 din cele 10 supermarketuri din țara noastră.
Ulterior, magiunul de Topoloveni a fost scos de pe raftul unui mare lanț de magazine, după ce a fost introdus pe lista celor 21 de alimente care au adaos comercial plafonat la 20%, în condițiile în care, susține ministrul Agriculturii, magiunul avea adaos de aproape 100% față de cel de import unde era de maximum 25%.
„Asta ne arată că preţul era mai mic la produsele de import cu 7 sau 8 lei”, a explicat Florin Barbu. Ministrul a mai precizat că prețurile pentru produsele alimentare care au adaosul comercial plafonat au scăzut cu peste 30%. În plus, subliniază oficialul, produsele românești au adaos comercial și de 60%.
„Ne dorim ca toate produse româneşti, care sunt procesate cu materie primă din România, să aibă o plafonare de adaos comercial de maxim 20%.
Ne dorim să protejăm acest produse româneşti şi nu ne mai dorim să vedem adaos comercial pe produsele româneşti de 60%, 70%, 80%, iar cele din import să aibă un adaos de 15 sau 16%”, a declarat Florin Barbu, la Prima News.
Ordonanța de Urgență privind plafonarea la produsele românești va fi gata în aproximativ două săptămâni.
Partidul Social Democrat – Alianta PSD-PNL CMF 41240002